En efterlyst vodkaflaske er fundet på en byggeplads.

En forsvundet vodkaflaske til otte millioner kroner er fundet på en byggeplads i Charlottenlund af to mænd.

Det oplyser indehaver af vodkasamlingen Brian Ingberg til TV 2. Han fik stjålet flasken onsdag fra sin samling på Cafe 33 på Vesterbro i København.

- Det er helt fantastisk, siger ejeren af Cafe 33, Brian Ingberg.

Københavns Politi bekræfter fundet over for TV 2 og fortæller, at den guldbelagte flaske nu er i deres varetægt.

Brian Ingberg har hele tiden haft en tro på, at flasken nok skulle dukke op igen. Dog havde han ikke forestillet sig, at det ville gå så hurtigt.

- Jeg ville da helst have undgået, at den blev stjålet, men nu er det dejligt, at den er fundet, siger han og sukker:

- Men den skulle efter sigende være tom.

Derudover er der ifølge cafe-ejeren kommet et hak i flasken.

Indehaver har mistanke om mulig gerningsmænd

Det var 31-årige Jesper Kamper, som fandt flasken sammen med en ven på byggepladsen. Han var på byggepladsen i forbindelse med sit arbejde som stilladsmontør.

- Vi går om bag et hus, hvor der er lavet en tilbygning, vi er i gang med, og så finder vi den på et betongulv i regnvejr, siger han.

- Så kiggede vi på hinanden og tænkte, at det var noget skidt, og hvad mon vi skulle gøre ved den.

Det var eddersprøjtme vildt og meget surrealistisk Jesper Kamper, stilladsmontør

Jesper Kamper tog et par billeder af flasken og ringede efterfølgende til politiet, som straks kom ud til stedet. Derefter overbragte han selv nyheden til Brian Ingberg.

- Det var eddersprøjtme vildt og meget surrealistisk. Vi var også på pladsen i går (torsdag, red.), og der var den der ikke, fortæller Jesper Kamper til TV 2.

Den fjerde dyreste flaske i verden

Flasken er en Russo Baltique-vodka, og den er den fjerde dyreste i verden.

Den høje værdi er godt hjulpet på vej af, at flasken er lavet af tre kilo guld og tre kilo sølv. Derudover er der et læderbånd med den første Monte Carlo-bil fra 1912 på toppen.

Brian Ingberg har lånt flasken fra en fabrik i Rusland. Fabrikken med navnet Dartz laver verdens dyreste biler og vodka.

Vodkaflasken har været en del af Brian Ingbergs samling i et halvt år, indtil den blev stjålet.

Indehaver af vodkasamlingen har dog en formodning om, hvem der står bag røveriet.

- Det er nogle tidligere ansatte, der har taget en kopi af nøglen. Det er der ingen tvivl om. Det vigtigste er, hvem jeg ikke kan stole på, og det har jeg en formodning om, siger han til TV 2.

Det var to mænd, der havde låst sig ind i Cafe 33 og stjålet den dyrebare flaske. Tyveriet fangede han på overvågningskamera og kunne magtesløs følge tyveriet live hjemmefra.

Det er fortsat uvist, hvornår vodkaflasken vender tilbage til Brian Ingbergs samling.